**ELSA Turku ry** on turkulainen opiskelijajärjestö. Järjestön tehtävänä on edustaa jäseniään ELSA Finland ry:ssä, joka toimii yhdistyksen ja sen jäsenten edustajana kansainvälisessä ELSAssa (*European Law Students' Association*). Lisäksi yhdistyksen tarkoituksena on edistää kansainvälistä yhteistyötä, antaa suomalaisille oikeustieteen opiskelijoille ja nuorille lakimiehille mahdollisuuksia perehtyä eri maiden oikeusjärjestelmiin ja talouselämään sekä lisätä jäsenistön keskinäistä yhteenkuuluvuutta. Tarkoituksensa toteuttamiseksi yhdistys järjestää voittoa tavoittelematta harjoittelijavaihtoa, opintomatkoja, seminaareja ja muuta tarkoitusta edistävää toimintaa tarvittaessa yhteistyössä muiden yhdistysten kanssa.

ELSA Turulla on noin 550 jäsentä Turun yliopiston oikeustieteellisessä tiedekunnassa ja Åbo Akademissa. Toimeenpanevana elimenä ELSA Turussa toimii vuodeksi kerrallaan valittava hallitus. Suomessa ELSAan kuuluu n. 1 300 oikeustieteen ylioppilasta, koko verkoston jäsenmäärän ollessa noin 40 000.

Organisaatio
------------

*Pääartikkeli: Elsa Finland*
Paikallistasolla ELSA-verkosto koostuu paikallisryhmistä (kuten ELSA Turku), jotka ovat sitoutuneet ELSAn tavoitteisiin ja edistävät niitä omassa yliopistossaan. Paikallisryhmiä on Euroopassa lähes 300. Suomessa jokainen paikallisryhmä edustaa tiettyä kaupunkia ja oikeustieteellistä tiedekuntaa. Suomen ELSA-paikallisryhmiä on Turun lisäksi Helsingissä, Joensuussa ja Rovaniemellä. ELSA Turku on Suomen suurin ja aktiivisin ELSA-ryhmä.*lähde?*

Kansallisen tason ELSA-verkosto koostuu kansallisryhmistä, jotka toimivat paikallisryhmien yhdysjärjestöinä. Jokainen kansallisryhmä toimii oman maansa edustajana. Kansallisryhmiä on yhteensä 42. Kansallisryhmä koostuu paikallisryhmien vuosittain valitsemasta hallituksesta. Kansallisryhmä myös edustaa paikallisryhmiä ELSAn kansainvälisissä kokouksissa ja huolehtii kansainvälisestä yhteydenpidosta välittäen tietoa verkoston toiminnasta paikallisryhmille. ELSA Finland on Suomen kansallinen ELSA-ryhmä.

Kansainvälinen ELSA (*European Law Students' Association*) koostuu kansainvälisestä hallituksesta (International Board), jonka kansalliset ryhmät valitsevat vuoden toimikaudeksi. Kansainvälinen hallitus on ELSAn korkein toimeenpaneva elin ja se edustaa järjestöä tärkeimmille yhteistyötahoille. Kansainvälisen hallituksen kahdeksan jäsentä asuvat ja työskentelevät vuoden täysipäiväisesti Brysselissä matkustaen välillä tapahtumiin ja vierailuille eri puolille Eurooppaa.

Historia
--------

ELSA Turku toimi aluksi osana Oikeustieteen ylioppilaiden yhdistys Lex ry:tä, mutta rekisteröitiin omaksi yhdistyksekseen vuonna 1991. Kansallisesti ensimmäinen kontakti ELSA Internationaliin otettiin vuonna 1982, minkä jälkeen ELSA Finland hyväksyttiin ELSAn viralliseksi jäseneksi vuonna 1983. ELSA Finland rekisteröitiin Suomessa omana yhdistyksenään vuonna 1987.

ELSAn toiminta
--------------

ELSAn toiminnan tarkoitus on tuoda monipuolisuutta oikeustieteelliseen koulutukseen sekä kehittää oikeustieteen opiskelijoiden ja nuorten lakimiesten keskinäistä ymmärrystä ja sosiaalista vastuuntuntoa. ELSA tarjoaa oikeustieteen opiskelijoille mahdollisuuden luoda kansainvälisiä kontakteja sekä oppia muista kulttuureista ja oikeusjärjestelmistä kriittisen vuoropuhelun ja tieteellisen yhteistyön hengessä. Tavoitteena on auttaa opiskelijoita hankkimaan käytännön kokemusta oikeudellisesta työstä ja vastaamaan kansainvälistyvän työelämän haasteisiin.

ELSAn toiminta koostuu valikoimasta akateemisia ja ammatillisia tapahtumia, joiden järjestämisestä vastaavat pääsääntöisesti ELSAn paikallisryhmät itsenäisesti. ELSA järjestää jäsenilleen mm. seuraavia aktiviteetteja:

* Erilaiset oikeustapauskilpailut
* Neuvottelukilpailut
* Esseekilpailut
* Lawyers @ Work -ekskursiot, eli perinteisemmin opintovierailut yrityksiin ja instituutioihin
* Legal Research Group -tutkimusryhmä, jossa tehdään oikeudellista tutkimusta toimeksiantajalle
* Opintomatkat eri puolille maailmaa
* Kansainväliset Law School -intensiivikurssit, joissa järjestetään akateemista ohjelmaa ja opetusta eri oikeudenaloista
* Delegaatiot erilaisten kansainvälisten instituutioiden toimielimiin ja työryhmiin
* Kansainvälinen työharjoitteluohjelma (*Student Trainee Exchange Programme, STEP*)
* ELSA Day -kansainvälinen ihmisoikeuspäivä

Perinteiset tapahtumat
----------------------

ELSA Turku järjestää vuosittain ainakin seuraavat perinteeksi muodostuneet tapahtumat:

* Rapujuhlasitsit
* Pikkujoulusitsit
* Lawyers@Work excursioita yrityksiin
* Contact & Career -rekrytointimessut

Jäsenlehti
----------

ELSA Turulla on oma jäsenlehti **ELSA News**, joka ilmestyy painettuna viisi kertaa vuodessa. Lehti julkaistaan myös yhdistyksen kotisivuilla. Lisäksi ELSA International on julkaissut vuodesta 1989 alkaen koko ELSA-verkoston kattavaa **Synergy Magazine** -lehteä, joka ilmestyy sähköisen version lisäksi myös painettuna lehtenä.

Lähteet
-------

* Tietoa ELSAsta *ELSA Turun viralliset verkkosivut*. ELSA Turku ry.  Arkistoitu 3.1.2015. Viitattu 13.3.2015.
* ELSA-verkosto *ELSA Finlandin viralliset verkkosivut*. ELSA Finland ry.  Arkistoitu 2.4.2015. Viitattu 13.3.2015.
* ELSA Network *The official site of ELSA International*. The European Law Students' Association.  Arkistoitu 16.4.2014. Viitattu 13.3.2015. (englanniksi)

### Viitteet

1. 1 2 3 4  Yhdistysrekisterin tietopalvelu Patentti- ja rekisterihallitus. Viitattu 14.5.2020.
2. ↑  ELSA Turku ELSA Turku.  Arkistoitu 1.8.2019. Viitattu 14.5.2020.
3. ↑  ELSA Finland Säännöt (Arkistoitu – Internet Archive)
4. 1 2 3  ELSA Finland ry: ELSA-verkosto (Arkistoitu – Internet Archive), ELSA Finlandin viralliset internetsivut.
5. ↑  ELSA Finland ry: Historia (Arkistoitu – Internet Archive) , ELSA Finlandin viralliset internetsivut.
6. 1 2  ELSA Turun viralliset internetsivut.[vanhentunut linkki]
7. ↑  ELSA Turku ry: ELSAn osa-alueet (Arkistoitu – Internet Archive), ELSA Turun viralliset internetsivut.
8. ↑  ELSA Turku ry: Tapahtumat (Arkistoitu – Internet Archive), ELSA Turun viralliset internetsivut.
9. ↑  ELSA Turun kotisivuilla (Arkistoitu – Internet Archive),
10. ↑  ELSA International: Publications (Arkistoitu – Internet Archive), ELSA Internationalin viralliset internetsivut.

Aiheesta muualla
----------------

* ELSA Finland (Arkistoitu – Internet Archive)
* ELSA International
* ELSA Finlandin jäsenlehti ELSIMIA